[pic] | EUROOPA KOMISJON |

Brüssel 19.11.2010

KOM(2010) 684 lõplik

2010/0332 (NLE)

Ettepanek:

NÕUKOGU RAKENDUSMÄÄRUS,

millega lõpetatakse Hiina Rahvavabariigist pärit glüfosaadi importi käsitlev dumpinguvastane menetlus

SELETUSKIRI

1. ETTEPANEKU TAUST

2. Ettepaneku põhjused ja eesmärgid

Käesolevas ettepanekus käsitletakse nõukogu 30. novembri 2009. aasta määruse (EÜ) nr 1225/2009 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi „algmäärus”) kohaldamist menetluses Hiina Rahvavabariigist pärit glüfosaadi impordi suhtes.

- Üldine taust

Käesolev ettepanek on seotud algmääruse rakendamisega ja tuleneb uurimisest, mis viidi läbi kooskõlas algmääruses sätestatud sisuliste ja menetlusnõuetega.

- Ettepaneku valdkonnas kehtivad õigusnormid

Nõukogu määrus (EÜ) nr 1683/2004,[1] 24. september 2004, lõpliku dumpinguvastase tollimaksu kehtestamise kohta Hiina Rahvavabariigist pärineva glüfosaadi impordi suhtes.

Komisjoni otsus nr 383/2009,[2] 14. mai 2009, millega peatatakse Hiina Rahvavabariigist pärit glüfosaadi impordi suhtes nõukogu määrusega (EÜ) nr 1683/2004 kehtestatud lõplik dumpinguvastane tollimaks.

Nõukogu rakendusmäärus (EL) nr 126/2010,[3] 11. veebruar 2010, millega pikendatakse Hiina Rahvavabariigist pärit glüfosaadi impordi suhtes määrusega (EÜ) nr 1683/2004 kehtestatud lõpliku dumpinguvastase tollimaksu peatamist.

- Kooskõla liidu muude põhimõtete ja eesmärkidega

Ei kohaldata.

3. KONSULTEERIMINE HUVITATUD ISIKUTEGA JA MÕJU HINDAMINE

4. Konsulteerimine huvitatud isikutega

Menetlusega seotud huvitatud isikutel on uurimise ajal olnud võimalus kaitsta oma huve algmääruses sätestatud korras.

- Eksperdiarvamuste kogumine ja kasutamine

Välisekspertide arvamusi ei olnud vaja kasutada.

- Mõju hindamine

Käesolev ettepanek tuleneb algmääruse rakendamisest.

Algmäärusega ei nähta ette üldist mõju hindamist, kuid see sisaldab täielikku nimekirja tingimustest, millele tuleb anda hinnang.

5. ETTEPANEKU ÕIGUSLIK KÜLG

6. Kavandatud meetmete kokkuvõte

29. septembril 2009 algatas komisjon Hiina Rahvavabariigist pärit glüfosaadi suhtes kehtivate dumpinguvastaste meetmete kehtivuse pikendamise kontrollmenetluse. Taotluse esitas Euroopa Glüfosaadiliit (European Glyphosate Association, EGA) (edaspidi „taotleja”) tootjate nimel, kelle toodang moodustab kogu liidu glüfosaaditootmise.

Uurimise eesmärk oli kontrollida, kas meetmete kehtivuse lõppemine tingiks tõenäoliselt dumpingu jätkumise või kordumise ja liidu tootmisharule tekitatava kahju kordumise.

Uurimise käigus võttis taotleja oma meetmete pikendamise kontrollmenetluse taotluse ametlikult tagasi.

Tagasivõtmise järel ei ole komisjon tuvastanud vastuväiteid, mis viitaksid sellele, et liidu huvides tuleks läbivaatamist jätkata, ja teeb seega ettepaneku uurimine lõpetada ja meetmed kehtetuks tunnistada.

Seepärast tehakse ettepanek, et nõukogu võtaks vastu lisatud ettepaneku määruse kohta ning see avaldataks Euroopa Liidu Teatajas nii kiiresti kui võimalik ja igal juhul hiljemalt 22. detsembriks 2010.

- Õiguslik alus

Nõukogu määrus (EÜ) nr 1225/2009, 30. november 2009, kaitse kohta dumpinguhinnaga impordi eest riikidest, mis ei ole Euroopa Ühenduse liikmed.

- Subsidiaarsuse põhimõte

Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

- Proportsionaalsuse põhimõte

Ettepanek on proportsionaalsuse põhimõttega kooskõlas järgmistel põhjustel.

Asjaomase meetme vormi on kirjeldatud eespool nimetatud algmääruses ja see ei võimalda teha otsuseid liikmesriikide tasandil.

Ei kohaldata nõudmist, mille kohaselt liidu, liikmesriikide valitsuste, piirkondlike ja kohalike asutuste, ettevõtjate ja kodanike rahaline ja halduskoormus peab olema võimalikult väike ja proportsionaalne ettepaneku eesmärgiga.

- Õigusakti valik

Kavandatav õigusakt: määrus.

Muud meetmed ei oleks asjakohased järgmisel põhjusel:

muud õigusaktid ei oleks asjakohased, sest algmäärusega ei nähta ette muid võimalusi.

7. MÕJU EELARVELE

Ettepanek ei mõjuta liidu eelarvet.

2010/0332 (NLE)

Ettepanek:

NÕUKOGU RAKENDUSMÄÄRUS,

millega lõpetatakse Hiina Rahvavabariigist pärit glüfosaadi importi käsitlev dumpinguvastane menetlus

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed[4] (edaspidi „algmäärus”), eriti selle artiklit 9 ja artikli 11 lõiget 2,

võttes arvesse Euroopa Komisjoni (edaspidi „komisjon”) ettepanekut, mis on esitatud pärast konsulteerimist nõuandekomiteega,

ning arvestades järgmist:

8. MENETLUS

9. Kehtivad meetmed

10. Pärast algmääruse artikli 11 lõikele 2 vastavat läbivaatamist kehtestas nõukogu oma määrusega (EÜ) nr 1683/2004[5] lõpliku dumpinguvastase tollimaksu Hiina Rahvavabariigist pärit ja praegu CN-koodide ex 2931 00 99 ja ex 3808 93 27 alla kuuluva glüfosaadi (edaspidi „vaatlusalune toode”) impordi suhtes. Kõnealust tollimaksu on laiendatud Malaisiast saadetava glüfosaadi impordile (olenemata sellest, kas see deklareeritakse Malaisiast pärinevana või mitte), kusjuures erandina ei kohaldata kõnealust tollimaksu glüfosaadi suhtes, mille on tootnud äriühing Crop Protection (M) Sdn. Bhd.; samuti on kõnealust tollimaksu laiendatud Taiwanist saadetava glüfosaadi impordile (olenemata sellest, kas see deklareeritakse Taiwanist pärinevana või mitte), kusjuures erandina ei kohaldata kõnealust tollimaksu glüfosaadi suhtes, mille on tootnud äriühing Sinon Corporation. Dumpinguvastase tollimaksu määr on 29,9 %.

11. Komisjon peatas otsusega 2009/383/EÜ[6] lõpliku dumpinguvastase tollimaksu üheksaks kuuks alates 16. maist 2009. Hiljem pikendas nõukogu rakendusmäärusega (EL) nr 126/2010[7] tollimaksu peatamist üheks aastaks alates 14. veebruarist 2010.

12. Läbivaatamistaotlus

13. Pärast seda, kui avaldati teade[8] Hiina Rahvavabariigist pärit glüfosaadi impordi suhtes kehtestatud dumpinguvastaste meetmete eelseisva aegumise kohta, sai komisjon 29. juunil 2009 algmääruse artikli 11 lõike 2 kohase taotluse nende meetmete läbivaatamiseks.

14. Taotluse esitas Euroopa Glüfosaadiliit (European Glyphosate Association, EGA) (edaspidi „taotleja”) tootjate nimel, kelle toodang moodustab kogu liidu glüfosaaditootmise.

15. Läbivaatamistaotlus sisaldas esmapilgul usutavaid tõendeid, et meetmete aegumine tingiks tõenäoliselt dumpingu ja liidu tootmisharule tekitatava kahju jätkumise või kordumise.

16. Algatamine

17. Sellest tulenevalt algatas komisjon pärast nõuandekomiteega konsulteerimist Euroopa Liidu Teatajas avaldatud teadaandega[9] dumpinguvastase menetluse Hiina Rahvavabariigist pärit ja praegu CN-koodide ex 2931 00 99 ja ex 3808 93 27 alla kuuluva glüfosaadi impordi suhtes.

18. Komisjon teatas eksportivatele tootjatele, asjaomastele importijatele, Hiina Rahvavabariigi esindajatele, kasutajate esindajatele ja liidu tootjatele ametlikult läbivaatamise algatamisest. Huvitatud isikutele anti võimalus esitada kirjalikult oma seisukohad ja taotleda ärakuulamist algatamisteates sätestatud tähtaja jooksul.

19. TAOTLUSE TAGASIVÕTMINE

20. 21. septembril 2010 komisjonile saadetud kirjas võttis taotleja taotluse ametlikult tagasi.

21. Algmääruse artikli 9 lõike 1 ja artikli 11 lõike 2 kohaselt võib läbivaatuse taotluse tagasivõtmise korral menetluse lõpetada, kui selline lõpetamine ei ole vastuolus liidu huvidega.

22. Käesolev menetlus otsustati lõpetada, sest uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Huvitatud isikuid teavitati nõuetekohaselt ja neile anti võimalus esitada märkusi. Ühtegi märkust, mis võiks seda kaalutlust muuta, ei laekunud.

23. Seetõttu jõuti järeldusele, et Hiina Rahvavabariigist pärit glüfosaadi impordi suhtes kehtivate dumpinguvastaste meetmete aegumise läbivaatamise menetlus tuleks lõpetada ja kehtivad meetmed tuleks kehtetuks tunnistada.

ON VASTU VÕTNUD KÄESOLEVA MÄÄRUSE:

Artikkel 1

Dumpinguvastased meetmed CN-koodide ex 2931 00 99 ja ex 3808 93 27 alla kuuluva Hiina Rahvavabariigist pärit glüfosaadi impordi suhtes tunnistatakse kehtetuks ning seda importi käsitlev menetlus lõpetatakse.

Artikkel 2

Käesolev määrus jõustub päeval, mis järgneb selle avaldamisele Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

[1] ELT L 303, 30.9.2004, lk 1.

[2] ELT L 120, 15.5.2009, lk 20.

[3] ELT L 40, 13.2.2010, lk 1.

[4] ELT L 343, 22.12.2009, lk 51.

[5] ELT L 303, 30.9.2004, lk 1.

[6] ELT L 120, 15.5.2009, lk 20.

[7] ELT L 40, 13.2.2010, lk 1.

[8] ELT C 115, 20.5.2009, lk 19.

[9] ELT C 234, 29.9.2009, lk 9.